**XI. pastoralno-katehetski kolokvija za svećenike**

***„Idi pa i ti čini tako! (Lk 10,37) Crkva ususret osobama s invaliditetom i njihovim obiteljima“***

Zagreb, 5. i 6. ožujka 2024.

**UVODNE MISLI U RAD KOLOKVIJA (mons. Mate Uzinić, predsjednik Vijeća HBK za laike)**

* Pridružiti se pozdravima koje je prethodno uputio nadbiskup Kutleša (nad/biskupima, svim predavačima a napose gostima iz Italije, svim sudionicima klericima i laicima uključuju i one iz Bosne i Hercegovine, predstavnicima udruga, zajednica i zaklada, prevoditeljicima, domaćinima u NPI-u, predstavnicima medija)
* Skup su organizirala četiri vijeća HBK s pripadajućim uredima: dva redovita (Vijeće za katehizaciju i novu evangelizaciju, Vijeće za kler) te dva tematski vezana (Vijeće za život i obitelj i Vijeća za laike u sklopu kojega djeluje Pododbor za osobe s invaliditetom).
* Zahvala đakovačko-osječkom nadbiskupu Đuri Hraniću, predsjedniku Vijeća za katehizaciju i novu evangelizaciju te zadarskom nadbiskupu Milanu Zgrabljiću, predsjedniku Vijeća za kler, na prihvaćanju suradnje s Vijećem za život i obitelj te Vijećem za laike koji su prošle godine započeli provoditi pastoralni ciklus posvećen osobama s invaliditetom i njihovim obiteljima.
* OSNOVNO O CIKLUSU – RAZLOZI POKRETANJA:
* Slaba uključenost osoba s invaliditetom u crkvene zajednice zbog postojanja prepreka i predrasuda.
* Nedovoljno razvijen pastoral osoba s invaliditetom i njihovih obitelji u hrvatskim nad/biskupijama.
* Izostanak sustavnije izobrazbe pastoralnih djelatnika za rad s osobama s invaliditetom.
* TRI GLAVNA CILJA CIKLUSA:
* Senzibilizacija ponajprije crkvene javnosti o problematici osoba s invaliditetom uz ukazivanje na sve što one mogu pridonijeti i što se s njima treba učiniti za njih da budu aktivni dionici Crkve i njezinog poslanja.
* Razvoj pastoralne skrbi osoba s invaliditetom/djece s teškoćama u razvoju i njihovih obitelji uz imenovanje povjerenstava/povjerenika za pastoral osoba s invaliditetom u što većem broju nad/biskupija, uključivanje što većeg broja župa uz veće uključivanje redovničkih zajednica te suradnju s udrugama, pokretima i zajednicama.
* Ukazujući na ono što Crkva čini i planira činiti za njih potaknuti vjernike na dodatni angažman u korist osoba s invaliditetom/djece s teškoćama u razvoju i njihovih obitelji uz nužno osmišljavanje i provedbu izobrazbe pastoralnih djelatnika za rad s njima.
* POČETAK CIKLUSA: **Nacionalni studijski dani** za djelatnike u obiteljskom pastoralu i pastoralu osoba s invaliditetom održani **od 17. do 19. ožujka 2023. godine u Topuskom** u organizaciji dvaju spomenutih vijeća i ureda te Sisačke biskupije kao biskupije domaćina.
* ZAKLJUČCI NSD2023:
* Usvojiti ispravnu terminologiju te krenuti od ispravnih postavki kako ih razrađuje „teologija invaliditeta“.
* U župnim zajednicama otkriti osobe s invaliditetom/djecu s teškoćama i saznati o kojim vrstama invaliditeta se radi.
* Upoznati osobe s invaliditetom i njihove obitelji i steći povjerenje kroz konkretnu potporu, kako bi se s njima mogla planirati poboljšanja i intervencije u cilju njihovog sve cjelovitijeg uključivanja u župne zajednice i sudjelovanja u poslanju Crkve.
* Povezati i koordinirati različite pastoralne sustave oslanjajući se na postojeće primjere dobre prakse, razmjenu iskustava uz uključivanje udruga, zajednica i zaklada čije djelovanje, također, valja koordinirati na biskupijskoj i nacionalnoj razini
* Imenovanje kompetentnih povjerenika i povjerenstava u biskupijama u kojima ih još nema, uz izobrazbu pastoralnih djelatnika i suradnika i prije svega župnih animatora za rad s osobama s invaliditetom.
* JEDANAESTI PASTORALNO-KATEHETSKI KOLOKVIJ ZA SVEĆENIKE o temi „*Idi pa i ti čini tako!* (Lk 10,37) Crkva u susret osobama s invaliditetom i njihovim obiteljima“ se nadovezuje na spomenute zaključke i bez sumnje će pridonijeti ostvarenju ciljeva ciklusa.
* Očekivanja od ovoga Kolokvija počivaju na činjenici da su se pozivu na sudjelovanje, zbog specifičnosti tematike, odazvali ne samo svećenici predstavnici dekanata nego i laici različitih profesija uključenih u pastoralni i stručni rad s osobama s invaliditetom i njihovim obiteljima. Naime, ovo područje možda i više od drugih podrazumijeva **suradnju, timski rad i multidisciplinarnost**.
* Prilikom organizacije Kolokvija vodili smo se idejom da vama sudionicima omogućimo sagledavanje tematike iz različitih kutova gledanja poput teološkog obuhvaćenog pojmom **„teologija invaliditeta“** o čemu će govoriti **doc. Martina Vuk Grgić**, te društvenog u kontekstu **inkluzije** osoba s invaliditetom što će nam približiti **prof. Zdravka Leutar**.
* No iz kojeg god kuta sagledavali ovo pitanje valja uvijek poći od temeljne postavke da se **o osobama s invaliditetom ne razgovara niti djeluje bez njih**, na što će nam kao **iskustveni stručnjak** ukazati **gđa Željkica Šemper**, predsjednica Pododbora za osobe s invaliditetom pri Vijeću HBK za laike koja zajedno, s 30-tak drugih osoba s invaliditetom iz cijeloga svijeta, sudjeluje u specijalnom sinodalnom savjetovanju organiziranom u sklopu Dikasterija za laike, obitelj i život.
* Osobita nam je čast što su se pozivu na sudjelovanje odazvali spomenuti **predstavnici Nacionalne službe za osobe s invaliditetom Talijanske biskupske konferencije**. Suradnja s njima započeta je u lipnju prošle godine odlaskom tročlane delegacije HBK u Rim na konferenciju koju su organizirali. Oni će nam danas iznijeti svoja saznanja i iskustva rada s OSI i njihovim obiteljima u pastoralnom, liturgijskom i katehetskom kontekstu.
* Prije **euharistijskog slavlja** predviđenog u 19 sati u kapeli bogoslovije koju će predvoditi dubrovački biskup Roko Glasnović, predsjednik Vijeća HBK za život i obitelj imat ćete prigodu obići **postere o djelovanju udruga, pokreta i zaklada uključenih u pastoral OSI i njihovih obitelji**. Iz osobnog iskustva znam koliko je to zaista dragocjeno, jer su u mnogim sredinama upravo udruge i zajednice jedine svijetle točke. Uspostava kontakta s njima često je jedan od prvih koraka u pokretanju pastoralne skrb o OSI i njihovim obiteljima u župnim zajednicama.
* **Pokretanje i razvoj toga specifičnog pastorala** će biti naglasak drugoga dana ovoga Kolokvija. Od vlč. Leonarda Šardija, povjerenika za pastoral OSI i njihovih obitelji Varaždinske biskupije te drugih pastoralnih djelatnika koji već imaju iskustva toga specifičnog pastoralnog djelovanja saznat ćemo o izazovima i primjerima dobre prakse na župnoj, dekanatskoj i biskupijskog razini.
* Za sam kraj Kolokvija predviđen je **okrugli stol s osobama s invaliditetom** koje će posvjedočiti kako su usprkos svome invaliditetu uspjeli prevladati prepreke, razvijati svoje talente, ostvariti svoje životne ciljeve odnosno poslanje te biti aktivni protagonisti u Crkvi i društvu.
* Kako bismo zajedno mogli doći do što kvalitetnih zaključaka i smjernica za daljnji rad, nadamo se vašem aktivnom sudjelovanju **u tematskim raspravama**, a napose nakon predavanja gostiju iz Italijejer će nas oni, nažalost, zbog sutrašnjih obveza morati napustiti najkasnije u 15 sati. Također, iznošenjem svojih spoznaja i iskustava uzajamno ćemo se obogaćivati, a vjerojatno i razriješiti pokoju dvojbu.
* Međutim, nema nikakve dvojbe da smo pozvani **poduzeti odlučne i promišljene korake** kako bi osobe s invaliditetom, naša braća i sestre u Kristu, doista mogle reći **„Crkva je nad dom“** što je i naslov dokumenta proizašlog iz spomenutog specijalnog sinodalnog savjetovanja. Predaja dokumenta Generalnom tajništvu Biskupske sinode i papi Franjo rezultirala je uvrštavanjem odlomka u Sažeto izvješće Prvog zasjedanja XVI. redovna opća skupština Biskupske sinode iz listopada 2023. koji glasi: *U promicanju suodgovornosti svih krštenika za poslanje, prepoznajemo apostolske sposobnosti osoba s invaliditetom. Želimo bolje cijeniti doprinos evangelizaciji koji nudi golemo bogatstvo njihove humanosti. Prepoznajemo njihova iskustva patnje, marginalizacije, diskriminacije, koja se katkad događaju čak i unutar kršćanske zajednice.*
* Kako bi ovo postalo stvarnost u našoj krajevnoj Crkvi računamo na suradnju vas sudionika ovoga Kolokvija, ponajprije u prenošenju onoga što ćete čuti i saznati u vaše dekanate, župe i zajednice. Nadamo se da će vam dobro poslužiti knjižica pripremljena za ovaj Kolokvij, i još više zasebni umetak sa Savjetima za komunikaciju s osobama s invaliditetom koji obuhvaća različite vrste invaliditeta, a upravo je umijeće komuniciranja polazište za sve ostalo.
* Također, pozivamo vas da se okoristite s osam titlovanih **video-zapisa** Dikasterija za laike, obitelj i život koji će se emitirati u stankama Kolokvija, a dostupni su na YouTube kanalu Hrvatske katoličke mreže. Jednako tako na raspolaganju su vam i snimke tematskih **emisija** „Argumenti“ koje se od listopada prošle godine emitiraju u programu HKR-a uz video prijenos. U nastavku ciklusa planiramo vam ponuditi i dodatne sadržaje poput **pojmovnika** za ispravno korištenje terminologije i **katehetski materijal** s priručnikom za voditelje.
* Aktualni ciklus, u koji se uklapa i ovaj Kolokvij, treba shvatiti kao **poticaj** da se **pokrenu daljnji procesi razvoja pastorala OSI i njihovih obitelji diljem Hrvatske.** Bilo bi zaista razarajuće za njih kada bi im se probuđene nade ugušilo ponovnim zapostavljanjem i marginalizacijom. Ono što je osobito važno je da osobe s invaliditetom u Crkvi nastave imati svoj glas i da, u skladu sa sinodalnim geslom, u zajedništvu sa svima nama drugima mogu sa svojim darovima i svojim specifičnim doprinosom biti aktivni sudionici poslanja Crkve.
* Polazeći upravo od ovoga, želio bih svoje uvodno obraćanje završiti promišljanjem o prvoj postaji Križnog puta koji je, prigodno za ovogodišnja dekanatska hodočašća u riječku katedralu, pripremila studentica kroatistike na Sveučilištu u Rijeci i aktivna suradnica Ureda za mlade Riječke nadbiskupije i lista „Zvona“ Darija Ljevar, a koja je i sama osoba s invaliditetom:

„Pogledaj svoj život i sve što ga čini, promisli na čemu si zahvalan. Ako susrećeš samo teškoće, zamoli Isusa da ti pokaže što te sprječava u zahvalnosti. Je li to strah, sram, zabrinutost... Susretni svoj život u Kristovim očima i zagrli ga, kakav god bio!

Sad zapjevaj sa Zaharijom: 'Blagoslovljen Gospodin Bog Izraelov, što pohodi i otkupi narod svoj!'“